Tronkstraf vir vrou wat landboumaatskappy bedrieg(Argieffoto: Maroela Media) Die handelshof in Durban het Charmaine Koch, ŉ 59-jarige voormalige werker van ŉ landbouonderneming op Dundee, tronkstraf van agt jaar opgelê nadat sy skuldig gepleit het op 235 aanklagte van bedrog. Die bedrog was ten bedrae van nagenoeg R2,7 miljoen. Koch was onder meer verantwoordelik vir administratiewe werk en boekhouding by Glendee Fertilizer and Lime op Dundee. Een van haar pligte was om krediteurebetalings met ondersteunende fakture op die maatskappy se aanlyn bankprofiel te laai. Sy sou ook ŉ lys van krediteure opstel wat betaal moes word. Dit is daarna aan haar bestuurder voorgelê wat op die stelsel aangemeld en die betalings goedgekeur het. Natasha Kara, woordvoerder van die Nasionale Vervolgingsgesag (NVG) in KwaZulu-Natal, sê in ŉ stadium het Koch egter finansiële moeilikheid ondervind om die gesin uit haar en haar man se salaris te onderhou. “Sy het besluit om haar werkgewer te bedrieg en het die bankbesonderhede van die verskillende krediteure na haar eie bankbesonderhede verander. “Sy het ook vorige krediteure se fakture gebruik en nuwes geskep wat sy met haar eie besonderhede vir betaling ingedien het. Die geld is direk in haar bankrekening inbetaal,” sê Kara. Dié betalings het tussen Augustus 2012 en Januarie 2017 voortgeduur. Nadat Koch in Februarie 2017 van ŉ vakansie saam met haar man teruggekeer het, is sy ingelig dat haar werkgewer ŉ aanklag van bedrog teen haar aanhangig gemaak het. “Sy het nie teruggekeer werk toe nie en is later in hegtenis geneem en het in die hof verskyn,” sê Kara. Die NVG het Kock se suksesvolle vervolging verwelkom. “Die beskuldigde was in ŉ vertrouensposisie en het haar werkgewer vyf jaar lank bedrieg. Ons hoop vonnisse van dié aard is ŉ aanduiding van die NVG se standpunt oor hierdie soort sake,” sê adv. Elaine Zungu, direkteur van openbare vervolging in die provinsie.